Jožkova predstavivosť

 Jedného dňa sa chlapec menom Jožko vybral do knižnice ako každú sobotu. Jožko bol vášnivý čitateľ a mal rád dobrodružné knihy, keďže sám veľa cestoval. V knižnici hľadal nejakú zaujímavú knihu.

 Zrazu si všimol knihu s názvom „Statočný rytier a drak“, ktorá žiarila svetlom, ktoré nútilo Jožka otvoriť ju. Po piatich minútach čítania, keď hltal stranu za stranou sa zrazu ocitol pred bránou hradu, v ruke držal veľký meč a list. Na liste bolo napísané: „*Milý záchranca, za bránou ťa čaká monštrum, ktoré ničí naše kráľovstvo. Aby si ho porazil, potrebuješ veľa odvahy a meč, ktorý držíš v ruke.*“ Jožko sa snažil otvoriť bránu, ale nešlo to, lebo brána bola veľká a ťažká. Zrazu sa brána sama od seba začala otvárať. Za ňou stál veľký dvojhlavý drak lávovej farby, ktorý mal oči ako žeravé uhlíky, chrlil veľké ohnivé plamene a z nosa mu stúpal dym. Keďže Jožko bol najodvážnejší chlapec z triedy, tak sa draka nebál a rozbehol sa k nemu s ostrým mečom. Boj bol krutý a napínavý, ale potom sa stalo niečo, čo nik nečakal. Spoza brány sa ozvali nejaké hlasy. Keď sa brána otvorila, uvidel Jožko svojich kamarátov z triedy, ktorí mu prišli na pomoc. Síce Jožko nevedel, ako sa tam dostali, ale to v tej chvíli neriešil, lebo mal plné ruky práce s drakom. Nakoniec on a jeho kamaráti zvíťazili. Zrazu si Jožko všimol, že vedľa neho nie je nikto z jeho kamarátov a zistil, že proti drakovi bojoval sám. Keďže bol unavený, tak zrazu odpadol. Prebudil sa naspäť v knižnici s knihou v ruke.

 Tento príbeh je dôkazom toho, že odhodlanosť a predstavivosť dokážu neuveriteľné veci, a že pozorné čítanie dokáže preniesť príbeh do reálneho sveta.

Adam Pavlíček 8.C